જાણે એ સંકલ્પને મૂર્તિમાન કરવાના પ્રથમચરણરૂપે ઈ.સ. ૧૯૭૫માં પ.ભ. ત્રિભોવનદાસના વારસપુત્રોએ સોખડા ગામની બહાર ‘મકરા તલાવડી’ નામે ઓળખાતી જમીન પ.પૂ. સ્વામીશ્રીને મંદિર બનાવવા અર્પણ કરી. ઈ.સ. ૧૯૭૮ની ત્રીજી ફેબ્રુઆરીના મંગલદિને પ્રગટ ગુરુહરિ પ.પૂ. હરિપ્રસાદસ્વામીજી, ભગવત્સ્વરૂપ પ.પૂ. કાકાજી, ભગવત્સ્વરૂપ પ.પૂ. પપ્પાજી, ભગવત્સ્વરૂપ પ.પૂ. અક્ષરવિહારીસ્વામીજી ને ભગવત્સ્વરૂપ પ.પૂ. જશભાઈ સાહેબની ઉપસ્થિતિમાં મંદિરનું ખાતમુહૂર્ત સંપન્ન થયું અને એના નિર્માણકાર્યનો પ્રારંભ થયો. ઈ.સ. ૧૯૮૧માં ‘ભગવાન સ્વામિનારાયણ દ્વિશતાબ્દી મહોત્સવ’ પ્રસંગે રામનવમીને તા. ૧૨મી એપ્રિલના શુભદિને વેદોક્ત વિધિપૂર્વક શ્રી અક્ષરપુરુષોત્તમમહારાજ, શ્રી ઘનશ્યામમહારાજ, શ્રી હનુમાનજી ને શ્રી ગણપતિજીની મૂર્તિઓની પ્રતિષ્ઠા કરવામાં આવી. શ્રી અક્ષરપુરુષોત્તમ યુગલ ઉપાસનાના સ્થાપન અને પ્રવર્તનના ઐતિહાસિક અને ક્રાંતિકારી યુગકાર્ય માટે સ્વામીશ્રી શાસ્ત્રીજીમહારાજ ને સ્વામીશ્રી યોગીજીમહારાજે, વર્ષો સુધી કલ્પનાતીત ને ભગીરથ પરિશ્રમ વેઠી યુગલ ઉપાસનાની અદ્‌ભુત પ્રણાલિકા સ્થાપી દીધી. તેનું યત્કિંચિત્ ઋણ અદા કરવા ને પ્રભુભક્તિ સાથે એવા જ ગૌરવપૂર્વક ગુરુભક્તિનું અર્ઘ્ય અર્પણ કરવાની અનોખી ઝંખના સેવી, પ.પૂ. હરિપ્રસાદસ્વામીજીએ એક વિશિષ્ટ આયોજનનું નિર્માણ કર્યું, મંદિરના ઉપલા મજલે પ્રતિષ્ઠિત શ્રીઠાકોરજીની મૂર્તિઓની જેમજ નીચલા મજલે ગુણાતીત ગુરુવર્યોની મૂર્તિઓની પ્રતિષ્ઠા તથા ત્યાં પણ પૂજા-આરતી-થાળ વગેરે ભક્તિમાર્ગના સમાન ક્રિયાયોગોની સાથોસાથ, સ્વામિસેવકભાવના સિદ્ધાંતને અનુરૂપ જ એવું આ અલૌકિક આયોજન-શ્રી અક્ષરપુરુષોત્તમ સંપ્રદાયમાં પણ પ્રથમ જ આયોજન હતું. ઈ.સ. ૧૯૮૬માં અ.મૂ.અ.મૂ. સદ્. ગુણાતીતાનંદસ્વામી દ્વિશતાબ્દી મહોત્સવના અવસરે શ્રી રાધાકૃષ્ણદેવની પ્રતિષ્ઠા કરવામાં આવી તથા મંદિરના શિખરો પર સુવર્ણના કળશ અને ધજાદંડ પધરાવવામાં આવ્યા. ઈ.સ. ૨૦૦૩ના ૩૦મી નવેમ્બરના શુભદિને અત્યંત કલાત્મક ને શોભાયમાન એવા જ્ઞાનયજ્ઞભવનમાં, પ.પૂ. સ્વામીશ્રીએ ગુરુભક્તિ મહોત્સવના મંગલ અવસરે કાષ્ઠની બેનમૂન કોતરણીયુક્ત સુંદર દેરીઓમાં અ.મ.મુ. ભગતજીમહારાજ, અ.મ.મુ. જાગાસ્વામીજી તથા સ્વામીશ્રી શાસ્ત્રીજીમહારાજ ને સ્વામીશ્રી યોગીજીમહારાજની નૂતન ને રમણીય મૂર્તિઓની પ્રાણપ્રતિષ્ઠા કરીને, શાશ્ર્વત સમયમર્યાદા માટે ગુણાતીત ગુરુવર્યોનું હૂબહૂ દર્શન ઉપલબ્ધ કરાવ્યું.